b'\n_START_ARTICLE_\nIvo Jan\n_START_SECTION_\nHokejska kariera\n_START_PARAGRAPH_\nJan, ki izhaja iz znane jeseni\xc5\xa1ke hokejske dru\xc5\xbeine - o\xc4\x8de Ivo Jan starej\xc5\xa1i je bil prav tako hokejist in tudi jugoslovanski reprezentant - je \xc4\x8dlansko kariero za\xc4\x8del pri sedemnajstih letih v mo\xc5\xa1tvu HK Jesenice v sezoni 1992/93. V drugem delu sezone je odigral \xc5\xa1estindvajset prvenstvenih tekem, na katerih je dosegel trinajst golov in osemnajst podaj ter s klubom osvojil naslov slovenskega dr\xc5\xbeavnega prvaka. V sezoni 1993/94 se je s \xc5\xa1tiridesetimi goli in sedemindvajsetimi podajami na sedemin\xc5\xa1estdesetih tekmah uveljavil kot eden bolj\xc5\xa1ih strelcev Jesenic, ki so ponovno osvojile naslov prvaka. Igral je v mladem udarnem napadu skupaj z Dejanom Varlom in Juretom Smolejem. V naslednji [[Slovenska hokejska liga 1994/95|sezoni 1994/95] je skupaj s prijateljem in branilcem Elvisom Be\xc5\xa1lagi\xc4\x8dem prestopil k ve\xc4\x8dnemu tekmecu Olimpiji Hertz v Ljubljano. Za\xc4\x8delo se je obdobje prevlade ljubljanskega kluba v slovenski ligi, Jan je z devetintridesetimi goli in triin\xc5\xa1tiridesetimi podajami na petin\xc5\xa1estdesetih tekmah Olimpiji pomagal do prvega naslova dr\xc5\xbeavnega prvaka po osamosvojitvi Slovenije. Leta 1995 je debitiral v slovenski \xc4\x8dlanski reprezentanci na Svetovnem prvenstvu v hokeju na ledu skupine C, kjer je na \xc5\xa1tirih tekmah dosegel pet golov in dve podaji, slovenska reprezentanca pa je osvojila sedmo mesto. V sezonah 1995/96 in 1996/97 je z Olimpijo osvojil \xc5\xa1e dva naslova dr\xc5\xbeavnega prvaka, sam je v obeh sezonah dosegel sedemin\xc5\xa1estdeset oziroma dvainosemdeset to\xc4\x8dk. V sezoni 1996/97 se je s klubom uvrstil tudi v finale Alpske lige, v kateri je najbolj\xc5\xa1i slovenski strelec vseh \xc4\x8dasov. Tako pri Olimpiji, kot ob\xc4\x8dasno tudi v reprezentanci je bil naju\xc4\x8dinkovitej\xc5\xa1i kot del napada Jan-Kontrec-Zupan\xc4\x8di\xc4\x8d. _NEWLINE_Leta 1997 je drugi\xc4\x8d nastopil na Svetovnem prvenstvu. Na treh tekmah je dosegel en gol, reprezentanca pa je osvojila drugo mesto skupine C in se s tem uvrstila v skupino B svetovnega hokeja. V sezoni 1997/98 se je preizku\xc5\xa1al v klubu Johnstown Chiefs v severnoameri\xc5\xa1ki ligi ECHL, toda po tem ko je na dvajsetih tekmah dosegel devet to\xc4\x8dk, se je za kon\xc4\x8dnico vrnil k Olimpiji in z njo osvojil svoj \xc4\x8detrti naslov dr\xc5\xbeavnih prvakov. V 1998/99 je z Olimpijo osvojil peti zaporedni naslov prvaka, z devetinsedemdesetimi to\xc4\x8dkami je bil tudi najbolj\xc5\xa1i strelec slovenske lige. V Alpski ligi pa je dosegel dvainpetdeset to\xc4\x8dk na devetindvajsetih tekmah. Leta 1999 je tretji\xc4\x8d zaigral na Svetovnem prvenstvu. Na sedmih tekmah je dosegel tri gole in eno podajo, reprezentanca pa je osvojila peto mesto v skupini B. _NEWLINE_Sezono 1999/00 je za\xc4\x8del pri Olimpiji, po le petih tekmah pa je ponovno od\xc5\xa1el v tujino. Najprej v nem\xc5\xa1kega liga\xc5\xa1a ECR Revier L\xc3\xb6wen, kjer je po trinajstih temah, na katerih ni dobil veliko prilo\xc5\xbenosti in je dosegel le en gol, klub zapustil. Preselil se je v klub JYP Jyv\xc3\xa4skyl\xc3\xa4 v finski ligi, kjer je na desetih tekmah dosegel eno podajo, uspe\xc5\xa1nej\xc5\xa1i pa je bil v drugi finski ligi za klub Hermes Kokkola, ko je na petnajstih tekmah dosegel sedem golov in enajst podaj. Sezono 2000/01 je za\xc4\x8del v klubu DEK Klagenfurt v [avstrijski ligi]], kjer je dosegel \xc5\xa1tirinajst golov in sedem podaj na enaintridesetih tekmah. Sezono je zaklju\xc4\x8dil na rodnih Jesenicah, kjer je mo\xc5\xa1tvu Acroni pomagal na petih finalnih tekmah DP in z njim osvojil srebrno medaljo. Leta 2001 je v svojem \xc4\x8detrtem nastopu na Svetovnem prvenstvu v Ljubljani dosegel kar petnajst golov in tri podaje na petih tekmah svetovnega prvenstva D1. Kot najbolj\xc5\xa1i strelec prvenstva je slovensko reprezentanco prvi\xc4\x8d popeljal v elitno skupino svetovnega hokeja. _NEWLINE_V sezoni 2001/02 se je preselil v klub EZ Grazv avstrijski ligi. V sezoni je na enaintridesetih tekmah dosegel petindvajset golov in osemnajst podaj, v kon\xc4\x8dnici pa na \xc5\xa1tirih tekmah dva gola. Leta 2002 je zaigral na Svetovnem prvenstvu elitne skupine. Na petih tekmah je dosegel tri podaje, reprezentanca pa je obstala v elitni skupini svetovnega hokeja. Za sezono 2002/03 se je vrnil k Olimpiji ter na petnajstih tekmah dosegel \xc5\xa1tiriindvajset golov in devet podaj, ponovno je s klubom osvojil naslov dr\xc5\xbeavnega prvaka. Leta 2003 je na Svetovnem prvenstvu na \xc5\xa1estih tekmah dosegel tri gole in dve podaji, reprezentanca pa je izpadla v D1. Jan se je po sezoni v Sloveniji za sezono 2003/04 ponovno vrnil k EC Graz, kjer je na \xc5\xa1tiridesetih tekmah dosegel \xc5\xa1tiriintrideset golov in \xc5\xa1estnajst podaj. Leta 2004 je na Svetovnem prvenstvu D1 dosegel \xc5\xa1est golov in dve podaji na \xc5\xa1tirih tekmah, s \xc4\x8dimer je bil drugi strelec slovenske reprezentance, ki se je vrnila v elitno skupino svetovnega hokeja. _NEWLINE_Ve\xc4\x8dji del sezone 2004/05 je igral v nem\xc5\xa1ki ligi za klub Krefeld Pinguine, kjer je ne \xc5\xa1estin\xc5\xa1tiridesetih tekmah dosegel \xc5\xa1tirinajst golov in trinajst podaj. Po koncu sezone za Krefeld Pinguine je zaigral na odlo\xc4\x8dilni tekmi finala avstrijske lige, kjer je klubu Vienna Capitals z golom in podajo pomagal do naslova avstrijskega prvaka. Nato pa je zaigral \xc5\xa1e v kon\xc4\x8dnici slovenskega prvenstva in klubu Acroni Jesenice pomagal do naslova dr\xc5\xbeavnega prvaka. Leta 2005 je peti\xc4\x8d zapored zaigral na Svetovnem prvenstvu. S \xc5\xa1estimi goli in dvema podajama na \xc5\xa1tirih tekmah je slovenski reprezentanci pomagal do obstanka v elitni skupini svetovnega hokeja. V sezonah 2005/06 in 2006/07 ostal pri klubu Krefeld Pinguine, v obeh sezonah je dosegel osemindvajset oziroma devetintrideset to\xc4\x8dk. Leta 2007 je do sedaj zadnji\xc4\x8d zaigral na Svetovnem prvenstvu D1, kjer je s po tremi goli in podajami na dveh tekmah reprezentanci pomagal do uvrstitve v elitno skupino svetovnega hokeja. Zaradi po\xc5\xa1kodbe hrbta, ki se mu je obnovila \xc5\xbee ve\xc4\x8dkrat v karieri, je moral izpustiti del prvenstva. V sezoni 2007/08 je ponovno zaigral za EC Graz, za katerega je na petintridesetih tekmah dosegel sedemnajst golov in dvajset podaj. Po koncu sezone pa se je v kon\xc4\x8dnici \xc5\xa1vicarske lige priklju\xc4\x8dil klubu HC Ambr\xc3\xac-Piotta. V sezoni 2008/09 pa pri klubu EC Graz ni dobival ve\xc4\x8d veliko prilo\xc5\xbenosti, ker je zapadel v nemilost trenerja Billa Gilligana. Kljub pogodbi do konca sezone 2009/2010, se je avgusta 2009 vrnil k Olimpiji, po sezoni 2010/11 v Slohokej ligi pri klubu HD HS Olimpija, ko je bil drugi strelec lige, in nastopu v kon\xc4\x8dnici dr\xc5\xbeavnega prvenstva, se je aprila 2011 dokon\xc4\x8dno upokojil.\n_START_SECTION_\nTrenerska kariera\n_START_PARAGRAPH_\n13. septembra 2012 je pri\xc5\xa1el v trenerski \xc5\xa1tab HDD Olimpija kot pomo\xc4\x8dnik Heikkija M\xc3\xa4lki\xc3\xa4ja, ostal je tudi po njegovi zamenjavi. 14. oktobra 2013 je bil imenovan na mesto glavnega trenerja HDD Olimpija, ko je dotedanji trener Bojan Zajc po slabem za\xc4\x8detku sezone in le eni zmagi na dvanajstih tekmah lige EBEL odstopil z mesta trenerja._NEWLINE_V sezoni 2016/17 je deloval kot glavni trener avstrijskega kluba Graz 99ers. Avgusta 2018 je prevzel mesto selektorja slovenske \xc4\x8dlanske reprezentance.'